Jelaskan Tatamainan dari Summer Pockets dalam bahasa melayu

Summer Pockets adalah novel visual romantik di mana pemain menggalas peranan sebagai Hairi Takahara, protagonis cerita ini. Kebanyakan permainannya diperuntukkan untuk membaca naratif dan dialog cerita ini. Teks dalam permainan disertakan dengan peperi watak, yang mewakili siapa yang Hairi sedang bercakap dengannya, disampingkan seni latar belakang. Sepanjang permainan, pemain akan menemui karya seni CG pada titik cerita tertentu, yang bertukar dari seni latar belakang dan sprite watak. Apabila permainan disudahkan sekurang-kurangnya sekali penamat, galeri CG yang telah terlihat dan runut bunyi yang telah dimainkan akan tersedia untuk diakses pada skrin tajuk permainan. Summer Pockets mengikuti garis plot bercabang dengan pelbagai penamat, dan bergantung pada keputusan yang dibuat oleh pemain semasa permainan, plot akan maju ke arah tertentu menghala ke sesuatu penamat.

Terdapat enam laluan plot utama untuk dialami pemain, yang mana ditambah kepada sepuluh dalam Summer Pockets Reflection Blue . Empat daripada enam laluan tersedia dari awal dalam Summer Pockets, dan tujuh daripada sepuluh laluan tersedia dari awal dalam versi Reflection Blue . Sepanjang permainan, pemain diberikan pelbagai pilihan untuk dipilih, dan kemajuan teks terhenti seketika pada titik ini sehingga pilihan dibuat. Sesetengah keputusan boleh menyebabkan permainan berakhir lebih awal, yang menawarkan penamat alternatif dalam plot. Untuk melihat semua laluan, pemain perlu kembali memulakan permainan beberapa kali dan memilih pilihan yang berbeza untuk meneruskan plot ke arah laluan alternatif. Semua laluan heroin tersedia dari awal permainan Summer Pockets dan Summer Pockets Reflection Blue . Dalam kedua-dua versi, setiap heroin akan menghilang daripada skrin tajuk permainan apabila laluannya telah selesai dimainkan. Apabila semua laluan heroin dalam mana-mana versi telah dimainkan sekurang-kurangnya sekali, senario tambahan yang dipanggil Alka boleh diakses. Setelah selesai laluan Alka, satu lagi senario yang dipanggil Pocket disediakan, yang berfungsi sebagai kesimpulan sebenar cerita ini. Dalam kedua-dua versi, setelah Pocket selesai, semua heroin muncul semula pada skrin tajuk permainan.

Terdapat dua permainan mini yang boleh dimainkan dalam Summer Pockets dan Reflection Blue . Yang pertama adalah permainan mini pingpong yang berbentuk acara masa pantas di mana objektifnya adalah untuk mengklik salah satu penunjuk bulat di sebelah pemain pada saat bola terkena penunjuk itu. Pukulan berturut-turut pada mana-mana penunjuk akan mengakibatkan tolok keamatan terisi dan akan meningkatkan jumlah penunjuk daripada tiga kepada lima yang kerap bertukar-tukar kedudukan. Pukulan berturut-turut pada mana-mana satu penunjuk akan menukarkan warnanya daripada biru, kepada kuning, merah, ungu, dan akhirnya "Super Shot!!" pelbagai warna. Ketepatan klik dikelaskan kepada "good" (baik), "great" (hebat), dan akhirnya "excellent" (cemerlang). Permainan diteruskan sehingga sama ada tolok keamatan kosong, pemain kalah, atau sehingga pemain cukup mata untuk menumbangkan pihak lawan. Dalam Reflection Blue, permainan kecil pingpong turut menampilkan perlawanan beregu dengan mekanik asas yang sama.

Permainan kedua adalah permainan tangkapan dan bertarung yang rumit yang dipanggil Islamon. Terdapat 100 Islamon berbeza untuk ditangkap di 10 lokasi berasingan di sekitar pulau dengan 20 jenis umpan tersedia dalam permainan. Sebarang umpan boleh digunakan di mana-mana lokasi, tetapi hanya satu hingga empat jenis Islamon boleh ditangkap bagi satu umpan di satu-satu lokasi. Kadar tangkapan Islamon juga bergantung kepada umpan yang digunakan di lokasi tertentu. Contohnya, menggunakan "Sugared Water" di Pergunungan memberikan kadar tangkapan 25% untuk Cabbage Butterfly, tetapi umpan yang sama di Pantai memberikan kadar 30% untuk Islamon yang sama. Kadar tangkapan untuk Islamon berjulat antara 5–100% (30 daripada 200 pilih atur mempunyai satu Islamon yang boleh ditangkap). Pemain bermula dengan tiga jenis umpan dan tiga lokasi untuk menetapkannya. Pada mulanya, pemain boleh memasang dua perangkap berumpan setiap hari, tetapi boleh meningkat kepada lima setiap hari bergantung kepada kedudukan pemain.

Seorang pemain boleh bertarung menentang lawan dua kali sehari, dengan setiap pemain dibenarkan menggunakan sehingga tiga Islamon setiap kali pertempuran. Setiap Islamon mempunyai taraf bintang dari 1–5 dan jenis elemen—Air, Angin atau Bumi—di mana Air mengalahkan Angin, Angin mengalahkan Bumi dan Bumi mengalahkan Air. Pemain boleh menguruskan kumpulan Islamon mereka dan memilih Islamon sesuai untuk bertempur dan formasinya, tetapi baki pertempuran akan berlaku secara automatik. Objektif pertempuran adalah untuk menaikkan kedudukan dalam kalangan 35 individu, dan mengalahkan lawan akan menyebabkan pemain bertukar kedudukan dengan mereka. Ini berterusan sehingga pemain mencapai kedudukan 8, dan kemudian, pemain hanya boleh naik satu kedudukan dengan setiap kemenangan. Setelah pemain mengalahkan pemain yang berada di kedudukan 7 hingga 2, pemain kemudiannya boleh bertarung dengan lawan peringkat 1 sebagai bos terakhir. Babak kejutan boleh berlaku semasa pertempuran berdasarkan hubungan Islamon tertentu dengan pihak lawan.